En 67-årig mand er gået amok med en rendegraver og har revet to huse ned på Læsø.

Det ene hus er et fredet hus med tangtag, mens en familie boede i det andet hus. Så vidt politiet er orienteret, var familien dog ikke hjemme, da den 67-årige pludselig troppede op på adressen i Byrum med en rendegraver. Det er tilsyneladende en årelang strid mellem den 67-årige og andre med tilknytning til de to ejendomme, der nu er revet ned. De to ejendommen ligger ved siden af hinanden, og den ene ejendom er sat til salg. Formentlig er et eventuelt salg af ejendommen dråben, der har fået bægeret til at flyde over for den 67-årige. Denne ejendom er fredet og er en del af Kulturarvsstyrelsen projekt omkring bevarelse af Læsøs særkende, tangtage. Den anden ejendom er fra 1700 og er registreret som et 140 kvadratmeter stort stuehus til en landbrugsejendom. Politiet oplyser, at den 67-årige mand har tilknytning til Læsø, men har ikke registreret sin folkeregisteradresse på øen. Han betegnes som psykisk ustabil, og han er blevet tilset af en læge, og vil blive sigtet for hærværk. Det er en politiassistent fra fastlandet, der lige nu vikarierer for landbetjenten på Læsø, som modtog anmeldelsen og fik hærværket stoppet, da han kom frem til stedet, hvor den 67-årige var i gang med at ødelægge husene med rendegraver.